CELEX: C2006/212/65
Language: lv
Date: 2006-09-02 00:00:00
Title: Lieta T-184/06: Prasība, kas celta 2006. gada 14. jūlijā — Komisija pret Internet Commerce Network un Dane–Elec Memory

2.9.2006   
            
            
               LV
            
            
               Eiropas Savienības Oficiālais Vēstnesis
            
            
               C 212/36
            
         Prasība, kas celta 2006. gada 14. jūlijā — Komisija pret Internet Commerce Network un Dane–Elec Memory
   
   (Lieta T-184/06)
   (2006/C 212/65)
   Tiesvedības valoda — franču
   Lietas dalībnieki
   
      Prasītāja: Eiropas Kopienu Komisija, Brisele (Beļģija) (pārstāvis — L. Ström, kam palīdz P. Elvinger, advokāts)
   
      Atbildētāji: Internet Commerce Network un Dane–Elec Memory
   
   Prasītājas prasījumi:
   
               —
            
            
               uzaicināt lietas dalībniekus un tos samierināt, bet pretējā gadījumā
            
         
               —
            
            
               pieņemt šo prasības pieteikumu kā atbilstoši formai un atzīt to par pamatotu, un
            
         
               —
            
            
               pamatā, izpildot garantiju pēc pirmā pieprasījuma, piespriest sabiedrībai Dane-Elec Memory samaksāt Komisijai summu EUR 55 878 apmērā, kurai pieskaitīti nokavējuma procenti;
            
         
               —
            
            
               pakārtoti, piespriest sabiedrībai ICN samaksāt Komisijas izmaksāto avansu EUR 55 878 apmērā, kam pieskaitīti nokavējuma procenti, par tās līgumsaistību neizpildi Crossemarc projekta ietvaros;
            
         
               —
            
            
               lietas dalībniekam, kura prasījumi ir noraidīti, piespriest atlīdzināt izmaksas un tiesāšanās izdevumus šajā instancē atbilstoši Pirmās instances tiesas Reglamenta 69. panta 2. punktam;
            
         
               —
            
            
               izdot rīkojumu par gaidāmā sprieduma pagaidu izpildi, neskatoties uz apelāciju un bez nodrošinājuma;
            
         
               —
            
            
               saglabāt prasītājai visas citas tiesības, pamatus un darbības, it īpaši tiesības papildināt savu pieteikumu par izmaksu.
            
         Pamati un galvenie argumenti
   Eiropas Kopiena, ko pārstāv Eiropas Komisija, 2001. gada 28. februārī tāpat kā ar citām sabiedrībām līgumu IST-2000-25366 noslēdza arī ar sabiedrību Interne Commerce Network (INC), lai īstenotu/izpildītu projektu “Cross-lingual Multi Agent Retail Comparison — Crossemarc” pētījumu, tehnoloģijas attīstības un paraugdemonstrējumu programmas ietvaros informācijas sabiedrības tehnoloģiju nozarē (IST) 1998–2002 (1). Ar garantijas vēstuli, ko līguma IST-2000-25366 ietvaros sabiedrība Dane-Elec Memory, ICN mātes sabiedrība, parakstīja 2000. gada 1. septembrī, garantēja Komisijai līgumsaistību izpildi.
   Komisija ar projekta koordinatora NCSR“Demokritos” palīdzību šajā projektā iesaistītajiem dalībniekiem, tostarp arī sabiedrībai ICN, izmaksāja avansu. Pēc tam koordinators lūdza ICN veikt ieguldījumu atbilstoši projektā definētajiem pienākumiem. Tā kā ieguldījums netika veikta un ICN pārstāvis informēja koordinatoru par ICN finansiālām grūtībām, koordinators sazinājās ar sabiedrību Dane-Elec Memory — ICN saistību izpildes nodrošinātāju. Sabiedrības Dane-Elec Memory vadītājs informēja, ka ICN izstājas no projekta un atmaksās avansa maksājumus. Tā kā netika saņemts rakstveida apstiprinājums par šo izstāšanos no projekta un apņemšanās atmaksāt avansu, projekta koordinators, kā arī Komisija vērsās pie ICN ar lūgumu atmaksāt izmaksātās avansa summas. Tā kā uz šo lūgumu netika atbildēts, Dane-Elec Memory tika nosūtīts lūgums veikt samaksu atbilstoši finansiālai garantijai saskaņā ar tās garantijas vēstulē noteiktajām saistībām. Šī sabiedrība atteicās veikt samaksu atbilstoši minētai garantijai, pamatojot ar to, ka Komisija nav pierādījusi līgumsaistību neizpildi. Šis atteikums tika atkārtots, neskatoties uz to, ka Komisija bija pamatojusi savu lūgumu.
   Pamatojoties uz līgumā IST-2000-25366, kas noslēgts starp ICN un Komisiju, un Dane-Elec Memory par labu Komisijai izsniegtajā garantijas vēstulē ietvertajām šķīrējklauzulām, Komisija cēla šo prasību, lai, izmantojot garantiju pēc pirmā pieprasījuma, piespriestu Dane-Elec Memory samaksāt Komisijai ICN izmaksāto avansu summu, pieskaitot nokavējuma procentus. Pakārtoti, prasītāja lūdz piespriest sabiedrībai ICN atmaksāt Komisijas izmaksāto avansu, pieskaitot nokavējuma procentus, par tās līgumsaistību neizpildi “Crossemarc” projekta ietvaros.
   
      (1)  Uzaicinājums izteikt ieinteresētību, publicēts OV 1999, C 12, 5. lpp.